นิวยอร์กไทม์: อดีตลูกจ้างเผยสภาพการทำงานแบบโหดๆ ตอบสนองผู้บริหารแอมะซอน
อดีตพนักงาน-พนักงานปัจจุบันของบริษัทไอทีและอี-คอมเมิร์ซยักษ์ใหญ่ Amazon เปิดเผยถึงด้านที่ชวนให้รู้สึกเจ็บปวดและบางครั้งก็ต้องทำตัวเองเป็นเครื่องจักรตอบสนองความทะเยอทะยานของผู้นำ18 ส.ค. 2558 - พนักงานบริษัทแอมะซอน แฉเรื่องวัฒนธรรมการทำงานที่ โหดเหี้ยม ในที่ทำงาน ซึ่งมีการสนับสนุนให้แข่งขันห้ำหั่นกันสูง โดยนิวยอร์กไทม์รายงานว่ากลุ่มคนที่ไปสมัครงานกับแอมะซอนถูกบอกให้ ลืมนิสัยเดิมๆ ที่พวกเขาเคยเรียนรู้จากที่ทำงานเก่า และเมื่อพวกเขาทำงานหนักจนหมดแรง ก็จะทำได้แค่หงุดหงิดหัวเสีย พวกเขายังต้องทำตามหลักปฏิบัติ 14 ข้อ ที่เขียนไว้ในแผ่นการ์ด และเมื่อมีการสอบผู้ที่ทำคะแนนได้ดีที่สุดจะได้รับรางวัลเป็นคำชมว่าเป็น คนพิเศษไม่เหมือนใครสื่อนิวยอร์กไทม์ระบุต่อไปว่าในแอมะซอนยังมีการส่งเสริมให้พนักงานทำลายความคิดของอีกฝ่ายหนึ่งในที่ประชุม มีการสั่งงานและทักท้วงเรื่องไม่ตอบข้อความในตอนดึกหลังเที่ยงคืน อีกทั้งยังตั้งมาตรฐานไว้สูงเกิดความจำเป็น มีการใช้โทรศัพท์ภายในที่บอกวิธีการให้ลูกจ้างส่งความคิดเห็นแบบลับๆ ไปให้กับหัวหน้างานคนอื่น ซึ่งพนักงานบอกว่ามักจะมีการใช้ช่องทางนี้ในการทำลายคนอื่นสภาพการทำงานดังกล่าวนี้ทำให้เกิดผู้ชนะและผู้แพ้ ผู้ชนะเฝ้าฝันถึงนวัตกรรมใหม่ๆ ที่ผลิตให้ลูกค้าใช้แล้วได้รับค่าตอบแทนเพิ่มขึ้นเล็กๆ น้อยๆ ในขณะที่หุ้นบริษัททะยานสูงขึ้น ฝ่ายผู้แพ้ก็ลาออกหรือถูกไล่ออกจากการคัดทิ้งในช่วงประเมินประจำปี ซึ่งอดีตผู้อำนวยการฝ่ายทรัพยากรบุคคลของแอมะซอนเปิดเผยว่าเรื่องนี้ถือเป็นแนวคิดแบบผู้แข็งแรงที่สุดถือจะอยู่รอดที่นำมาใช้อย่างจงใจอดีตฝ่ายทรัพยากรบุคคลกล่าวอีกว่าคนงานบางคนที่เป็นโรคมะเร็ง แท้งลูก หรือแม้กระทั่งมีวิกฤตชีวิต ก็ยังถูกประเมินอย่างไม่เป็นธรรมหรือถูกเขี่ยทิ้งแทนที่จะให้เวลาพวกเขาฟื้นฟูจิตใจ นิวยอร์กไทม์ระบุว่าเรื่องนี้ทำให้ดูเหมือนพวกเขากำลังจับพนักงานคอปกขาวมาทดลองว่าพวกเขาจะมีขีดจำกัดขนาดไหนแอมะซอนก่อตั้งและบริหารโดยเจฟฟ์ เบโซส์ ผู้ที่พยายามแสดงให้เห็นว่าพนักงานของเขาเป็นแค่เครื่องจักรที่ทำงานให้กับความทะเยอทะยานของตัวเบโซส์เองเท่านั้นโบ โอลซัน พนักงานคนหนึ่งของแอมะซอนเล่าว่าตลอดช่วงเวลาที่เขาทำงานมาไม่ถึง 2 ปีในสายการทำตลาดหนังสือเขาต้องทนเห็นเพื่อนร่วมงานเขาร้องไห้อยู่ที่โต๊ะเสมอมา ขณะที่ซูซาน ฮาร์กเกอร์ หัวหน้าฝ่ายรับสมัครของแอมะซอนบอกว่าขณะที่บริษัทตั้งเป้าหมายไว้สูงๆ และดูทะเยอทะยานอาจจะทำให้การทำงานมีความท้าทายก็จริง แต่ไม่ใช่ว่าทุกคนจะรับได้ถึงแม้ว่าแอมะซอนจะมีลูกค้าเป็นชาวอเมริกันหลายสิบล้านคนแต่ก็ไม่มีใครรู้เรื่องราวภายในบริษัทมากนัก ลูกจ้างแม้แต่ในระดับล่างๆ ก็ต้องเซนต์สัญญารักษาความลับบริษัท และแอมะซอนก็อนุญาตให้นิวยอร์กไทม์สัมภาษณ์ผู้จัดการอาวุโสไม่กี่คนเท่านั้นในการเขียนบทความ และปฏิเสธไม่ยอมให้สื่อสัมภาษณ์เบโซส์แม้ว่าแอมะซอนจะมีการพยายามตอบสนองต่อการแข่งขันสูงในตลาดธุรกิจไอทีด้วยการตอบสนองลูกค้าด้วยความรวดเร็วทันใจ พยายามเร่งงานให้เร็วและมีปริมาณมาก แต่ก็มีสภาพการทำงานที่เกรี้ยวกราดและไม่ผ่อนปรน ทำให้เกิดสิ่งที่เคลย์ พาร์กเกอร์ โจนส์ ที่ปรึกษาของแอมะซอนเรียกว่าเป็นการทำงานที่หนักกว่าค่าตอบแทนบทความของนิวยอร์กไทม์ระบุถึงบุคลิก นิสัย และการเติบโตที่ทำให้เกิดคนที่มีปรัชญาการทำงานแบบเบโซส์ โดยอ้างถึงคำปาฐกถาที่มหาวิทยาลัยปรินซ์ตันในปี 2553 ซึ่งเผยให้เห็นว่าเขาเป็นคนใช้ชีวิตโดยยึดติดเรื่องข้อมูล การคำนวณ โดยไม่สนใจจิตใจของผู้อื่นมาตั้งแต่เด็ก และมีลักษณะชอบสั่งสอนพฤติกรรมคนอื่นด้วยวิธีการเผชิญหน้าตรงๆ และมีความเชื่อมั่นว่าตัวเองมีอำนาจ จากการที่แอมะซอนมีคำสอนปรัชญาในระดับที่เป็นภาษาพูดกันในชีวิตประจำวันและเป็นพิธีกรรมถึงขั้นที่บางคนเอาไปสอนลูกหลานของพวกเขานิวยอร์กไทม์บรรยายถึงที่ทำงานของแอมะซอนว่าถึงแม้จะมีลักษณะภายนอกดูมีสีสันและดูเป็นมิตรแบบเดียวกับบริษัทไอทียักษ์ใหญ่อื่นๆ แต่ในชณะที่บริษัทกูเกิลและเฟซบุ๊คสร้างแรงจูงใจให้กับพนักงานด้วยการมีโรงยิม บริหารอาหาร และสวัสดิการต่างๆ แต่สำหรับแอมะซอนแล้วการดูแลพนักงานของตนเองไม่ใช่เรื่องสำคัญอันดับแรก ผู้คนต้องแข่งขันเพื่อให้อยู่ในระดับงานที่จะได้รับค่าชดเชย นอกนั้นจะต้องใช้จ่ายเองทั้งค่าเดินทาง ค่าโต๊ะ ค่าโทรศัพท์ ไม่มีการเลี้ยงอาหารหรือขนมขบเคี้ยว เนื่องจากปรัชญา ความประหยัด ที่ระบุไว้ในปรัชญาข้อที่ 9 ของพวกเขา และเน้นเรื่องการเอาใจลูกค้าตามหลักปรัชญาข้อแรกของพวกเขามากกว่าเมื่อแอมะซอนเติบโตขึ้น เบโซส์ก็เริ่มมองวัฒนธรรมในที่ทำงานแบบนี้เป็นเรื่องจริยธรรมมากขึ้นเรื่องจนกระทั่งการรักษาวัฒนธรรมการทำงานแบบนี้ไว้กลายมาเป็น งาน เสียเองสำหรับบางคน อย่างไรก็ตามมีพนักงานบางคนเชื่อว่าปรัชญาการเถียงกันตรงไปตรงมาในที่ประชุมเป็นเรื่องดี เช่น โทนี กัลบาโต รองประธานด้านทรัพยากรบุคคลบอกว่ามันทำให้พวกเขาได้คำตอบที่ถูกเสมอในแง่ของการแข่งขันกันเองรวมถึงปรัชญาการแข่งขันกับตัวเองในที่ทำงาน อดีตลูกจ้างของแอมะซอนรายหนึ่งกล่าวว่าคนที่ทำงานกับแอมะซอนจะต้องทำตัวเป็น หุ่นยนต์ หรือกล่าวคือเป็นส่วนหนึ่งของระบบ ถึงขั้นมีระบบตรวจสอบคนงานแบกหามในโกดังของแอมะซอนที่จะสามารถนับว่าคนงานคนหนึ่งแบกกล่องไปกี่กล่องอดีตพนักงานบางคนให้สัมภาษณ์ต่อนิวยอร์กไทม์ว่าพวกเขาทำให้ตัวเองไม่ถูกกดดันมากเกินไปโดยวิธีการคอยประจบเอาใจเจ้านายหรือทำงานในแผนกที่มีระบบช้ากว่า แต่หลายคนกลับต้องเผชิญกับวัฒนธรรมการทำงานที่ทำลายพรมแดนระหว่างชีวิตกับงานของพวกเขา ทำให้พวกเขาต้องหาอินเทอร์เน็ตใช้เพื่อรับงานจากเจ้านายแม้แต่ในช่วงหยุดพักร้อนหรือถูกเรียกประชุมในวันขอบคุณพระเจ้า บางคนเช่น ดินา วัคคารี ไม่ได้นอนติดต่อกันเป็นเวลา 4 วันแล้วยังต้องควักเงินตัวเองจ่ายให้กับฟรีแลนซ์เพื่อทำให้งานลุล่วงไปได้ สำหรับเธอแล้วบริษัทเป็นเหมือน เด็กทารก ที่เธอต้องการเลี้ยงดูให้ประสบความสำเร็จ และดูเหมือนว่ามีพนักงานจำนวนหนึ่งที่ให้ความสำคัญกับบริษัทมาก่อนแบบเดียวกับดีนาพนักงานทั้งหลายยังถูกกำกับด้วยการถูกตรวจสอบ ข้อมูล ประสิทธิภาพต่างๆ อยู่เสมอ รวมถึงแทบทุกสิ่งทุกอย่างที่ลูกค้าทำด้วย เช่นเรื่องการที่ลูกค้าคลิกเอาลงตระกร้าสินค้าแต่ไม่ตัดสินใจซื้อ เรื่องที่เวลาไหนบ้างที่วิศวกรในบริษัททำให้หน้าเว็บเพจโหลดขึ้นได้ไม่เร็วพอ หรือเวลาไหนบ้างที่ฝ่ายขายมีสินค้าไม่พอในสต็อก ซึ่งฌอง บอยล์ ประธานฝ่ายการเงินของแอมะซอนเว็บเซอร์วิสกล่าวว่าข้อมูลจะทำให้การตัดสินใจกระจ่างชัดขึ้นโนเอล บาร์เนส ผู้ที่ทำงานสายการตลาดในแอมะซอนกล่าวว่า แอมะซอนเป็นที่ๆ พวกตั้งมาตรฐานความสำเร็จไว้สูงเข้าไปเพื่อที่จะทำให้ตัวเองรู้สึกแย่อย่างไรก็ตาม นิค ซิวโบตาริว หัวหน้าฝ่ายพัฒนาระบบโครงสร้างพื้นฐานของแอมะซอนก็ออกมากล่าวตอบโต้บทความของนิวยอร์กไทม์ว่าเป็นบทความที่ให้ข้อมูลผิดๆ โดยซิวโบตาริวระบุว่าเขาไม่รู้ว่าก่อนหน้านี้แอมะซอนจะเป็นอย่างไรในช่วง 18 เดือนก่อนที่เขาจะเข้ามาทำงาน แต่จากประสบการณ์ของเขาเองบอกได้ว่านิวยอร์กไทม์เล่าเรื่องจริงไม่หมดและมีอคติเนื่องจากนำเรื่องเล่ามาจากอดีตพนักงานเท่านั้นซิวโบตาริวโต้แย้งในข้อกล่าวหาเรื่องที่ว่าพนักงานแอมะซอนต้องทำลายแนวความคิดของคนอื่นว่า ในที่ประชุมผู้จัดการจะเป็นผู้ยืนยันข้ออ้างของพนักงานแต่ละคนผ่านทางหลักฐานข้อมูลและไม่ใช่ว่าจะมีการแสดงความคิดเห็นเชิงลบใส่กันอยู่ตลอดเวลา บางครั้งก็มีการชื่นชมหรือวิพากษ์วิจารณ์ในเชิงสร้างสรรค์ซิวโบตาริวระบุอีกว่า แอมะซอนในอดีตอาจจะเป็นแบบเดียวกับที่อดีตพนักงานพูดถึงในนิวยอร์กไทม์จริง แต่แอมะซอนในปัจจุบันไม่เป็นเช่นนั้นเรียบเรียงจากInside Amazon: Wrestling Big Ideas in a Bruising Workplace New York Times 15-08-2015Amazon staffer defends his company against New York Times Fortune 16-08-2015 
อดีตพนักงาน-พนักงานปัจจุบันของบริษัทไอทีและอี-คอมเมิร์ซยักษ์ใหญ่ Amazon เปิดเผยถึงด้านที่ชวนให้รู้สึกเจ็บปวดและบางครั้งก็ต้องทำตัวเองเป็นเครื่องจักรตอบสนองความทะเยอทะยานของผู้นำ 18 ส.ค.
การข่มเหงรังแกในที่ทำงาน,สถานประกอบการ,สภาพการจ้างงาน,สหรัฐอเมริกา,อุตสาหกรรม,อุตสาหกรรมไอที,แอมะซอน